| **Bronius Kviklys** |
| --- |
| Gimė | 1913 m. lapkričio 10 d.Zastronas, Daugailių valsčius, Utenos apskritis |
| Mirė | 1990 m. rugpjūčio 28 d. (76 metai)Čikaga |
| Tautybė | lietuvis |
|  |
| Veikla | ekonomistas, teisininkas, žurnalistas, kraštotyrininkas, redaktorius |
|  |
| Alma mater | Vytauto Didžiojo universitetas  Vilniaus universitetas |

**Bronius Kviklys** (1913 m. lapkričio 10 d. Zastrone, Daugailių valsčius, Utenos apskritis, Kauno gubernija – 1990 m. rugpjūčio 28 d. Čikagoje, JAV) – Lietuvos ekonomistas, teisininkas, žurnalistas, redaktorius, kraštotyrininkas.

Biografija
----------

1921–1924 m. mokėsi Daugailių pradžios mokykloje. 1937 m. Vytauto Didžiojo universiteto Teisės fakultete baigė ekonomiką, 1938–1941 m. – teisę Kauno ir Vilniaus universitetuose.

1932–1934 m. leidinių „Mūsų sportas", „Kūno kultūra ir sveikata", 1935–1940 m. – žurnalo „Policija" administratorius bei techninis redaktorius. Žurnale „Talka" tvarkė akademinį skyrių. Redagavo leidinius 1936–1940 m. – „Policijos kalendorius", 1940 m. su kitais – „Policijos žinynas".

Naciams okupavus Lietuvą 1941 m. buvo Policijos departamento sekretorius. 1942 m. tarnavo Lietuvos policijos štabo (Policijos departamento) Spaudos skyriaus vedėju. 1942–1944 m. administratorius ir techninis redaktorius Kaune leisto provokiško žurnalo „Policija", kurio atsakingasis redaktorius buvo Lietuvos viešosios policijos vadovas Vytautas Reivytis. Vėliau Bronius Kviklys rašė, kad policija „nuolat stovėjo tarp vokiečių jai skiriamų uždavinių ir lietuviškos sąžinės".

Vokietijoje 1946 m. gyvendamas dypukų stovykloje parašė lietuvius ginančią knygą *Lietuvių kova su naciais*. Jos pagrindu anglų kalba slapyvardžiu K.Pelėkis išleista knyga *Genocide: Lithuania’s threefold tragedy*. 

Nuo 1951 m. gyveno Čikagoje, kur aktyviai dalyvavo lietuvių išeivijos organizacijų veikloje bei rūpinosi lietuviškų relikvijų rinkimu.

Redagavo 1948 m. – „30 metų", 1953 m. – „400 metų pirmajai Nemuno poemai", 1948–1950 m. – „Vytis", 1951–1956 m. – „Mūsų Vytis", 1952–1953 m. – „Ad Meliorem!". 1952–1980 m. Čikagos katalikiško laikraščio „Draugas" bendradarbis.  Lietuvių enciklopedijos straipsnių autorius.

Mūsų Lietuva
------------

Surinkęs daugybę medžiagos, Bostone 1964–1968 m. išleido keturių tomų enciklopedinį leidinį „Mūsų Lietuva", kuriame atspindėjo visų Lietuvos valstybės miestų, miestelių bei žymesnių kaimų istoriją, demografiją, geografiją. Jis pakartotinai 1989 m. išleistas ir Lietuvoje. „Mūsų Lietuva" lig šiol laikoma vienu vertingiausių apžvalginio enciklopedinio pobūdžio veikalų skirtų Lietuvai iki 1963 m.

Lietuvos bažnyčios
------------------

Kitas fundamentalus B. Kviklio parengtas enciklopedinis leidinys – Lietuvos bažnyčios (1-7 t.) išleistas 1980–1985 m. 1984 m. popiežiaus Jono Pauliaus II apdovanotas aukso ordinu už nuopelnus vykdant švietėjišką veiklą.

Bibliografija
-------------

* *Lietuvių kova su naciais*, 1941–1944 m. 1946 m.
* *Mūsų Lietuva*, T. 1-4, Čikaga, Lietuvių enciklopedijos leidykla, 1964–1968 m.; Vilnius, Mintis, 1989–1991 m.
* *Lietuviškoji išeivija JAV*, 1976 m.
* *Lietuvos bažnyčios*, Lietuvių enciklopedijos leidykla, Amerikos lietuvių bibliotekos leidykla, T. 1-6, 1980–1987 m.

Šaltiniai
---------

1. ↑  „Bronius Kviklys - publicistas, enciklopedinio leidinio „Mūsų Lietuva" sudarytojas". Lietuvos savivaldybių portalas. Nuoroda tikrinta 2009-07-01.
2. ↑  Stankeras, Petras (1998). „Ostlando ir Lietuvos generalinės srities civilinės ir karinės administracijos, kariuomenės, SS bei policijos vokiečių ir lietuvių svarbesnių pareigūnų trumpi biografijos duomenys". *Lietuvių policija 1941-1944 metais*. Lietuvos gyventojų genocido ir rezistencijos tyrimo centras. p. 240. ISBN 9986-757-17-7.
3. 1 2  „Arūnas Bubnys. Lietuvių viešoji policija ir policijos batalionai (1941–1944)". Nuoroda tikrinta 2014 m. vasario 13 d..
4. ↑  „Žurnalas „Policija"". Nuoroda tikrinta 2014 m. vasario 13 d..
5. ↑  „HEIDI katalogas: Kviklys, Bronius: Genocide: Lithuania's threefold tragedy". Nuoroda tikrinta 2014 m. vasario 13 d..
6. ↑  „Lietuvių antinacinė spauda ir jos leidėjai 1941 - 1944 metais". Suarchyvuotas originalas 2014-02-21. Nuoroda tikrinta 2014 m. vasario 13 d..
7. ↑  „Utenos krašto enciklopedija. Personalijos-K". *utena-on.lt*. Suarchyvuotas originalas 2016-03-04. Nuoroda tikrinta 2016-05-29. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
8. ↑  Žurnalistikos enciklopedija. – Vilnius: Pradai, 1997. – 255-256 psl.
9. ↑  „Renginys Broniaus Kviklio jubiliejui". Suarchyvuotas originalas 2014-02-22. Nuoroda tikrinta 2014 m. vasario 13 d..

Nuorodos
--------

* B. Kviklio enciklopedijos 4 tomai. Epaveldas.lt (tikrinta 2021-08-22).
* Bronius Kviklys (1913–1990) Archyvuota kopija 2016-03-08 iš Wayback Machine projekto.